Häpyliitoksen eli symfyysin kivut tuntuvat lantiolla, alavatsalla, alaselässä, reisissä tai nivustaipeissa.
Kipu kertoo häpyliitokseen ja lantionseudun lihaksiin kohdistuvasta rasituksesta ja paineesta.
Kun liikut, pyri jakamaan paino tasaisesti molemmille jaloille ja kävele lyhyillä askelilla, niin paino ei ole pitkään vain toisen jalan varassa.
Pidä lonkat, polvet ja jalkaterät samansuuntaisina. Istu jalat vierekkäin ja vältä ristimästä jalkoja tai kääntämästä polvia sivulle.
Kun käännyt vuoteessa, jännitä lantionpohjan lihakset ja pidä jalat yhdessä (voit puristaa tyynyn jalkojen väliin) kääntyessäsi.
Käytä reppua, jos joudut kantamaan esimerkiksi ostoksia pidemmän matkaa. Jos siirrät jotakin paikasta toiseen, jaa paino tasaisesti molemmille käsille.
Tee liitoskipuja lievittäviä harjoitteita (tuonnempana artikkelissa) ja rentoutusharjoituksia mielellään päivittäin. Myös lantion tukivyö tai kinesioteippaus voi helpottaa kipuja.
Pyydä toisia tehtäviä tai sairauslomaa, jos kivut ovat kovia ja työtehtäväsi pahentavat kipuja.